07/07/2022 | Administración LocalMunicipal
Cabana de Bergantiños
Aprobación da Ordenanza fiscal reguladora da taxa pola utilización de vivendas sociais

O Pleno do Concello de Cabana de Bergantiños, en sesión Plenaria extraordinaria celebrada o 12 de maio de 2022, acordou aprobar provisionalmente a Ordenanza Fiscal reguladora da Taxa pola utilización de Vivendas sociais e que se expuxera a información pública polo prazo de trinta días hábiles, e de non producirse reclamacións consideraríase definitivamente aprobada. No BOP nº 94 do 19 de maio publícase o anuncio de exposición ao público sen que no prazo de trinta días se producira ningunha reclamación. Estando, polo tanto, aprobada definitivamente a Ordenanza Fiscal citada publícase o seu texto íntegro no “Boletín Oficial da Provincia” en cumprimento do disposto no artigo 17.4 do RDL 2/2004, do 5 de marzo, polo que se aproba o Texto Refundido da Lei Reguladora das Facendas Locais. O Concello de Cabana de Bergantiños está a tramitar a oportuna normativa municipal que regulará o réxime das “vivendas sociais”. A dita normativa recolle, entre outras determinacións, a esixencia dunha taxa pola utilización das vivendas municipais que se destinen aos fins de índole público-social alí previstos. No marco xurídico das facendas locais, a regulamentación dunha contraprestación económica desa natureza debe revestir, necesariamente, a forma de ordenanza fiscal e, por ser especial o seu procedemento de aprobación, tramitarse por separado. O obxectivo perseguido con esta nova taxa municipal non pode ser o de rentabilizar economicamente as vivendas para contar cun recurso financeiro máis. Pola contra, trátase, en consonancia con aquel cualificativo, de establecer un “prezo de equidade”, de xustiza social, accesible para unhas persoas que, en definitiva, se atopan nunhas circunstancias sociais e económicas adversas. O artigo 57 do Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais permítelles aos concellos establecer e esixir taxas pola prestación de servizos ou a realización de actividades da súa competencia e pola utilización privativa ou o aproveitamento especial dos bens do dominio público local ao abeiro das normas contidas nos artigos 20 a 27 deste texto. Non obstante, cómpre destacar que, polo que respecta á contía, a ordenanza, como se apuntaba antes, desbota a aplicación da regra “valor de mercado da utilidade derivada da utilización dos bens” que, para a taxa da clase que aquí se trata, establece a letra a) do artigo 24.1 do dito texto refundido, e acóllese á de capacidade económica das persoas que deberán satisfacela prevista no número 4 do mesmo artigo. A ordenanza desenvólvese en 10 artigos e unha disposición final, que recollen o contido necesario (feito impoñible, suxeito pasivo, cota, período impositivo, devindicación, etc) e o facultativo (normas de xestión) que para as ordenanzas fiscais de tributos voluntarios municipais dispón o artigo 16.1 do dito texto refundido da Lei das facendas locais. Este Concello, ao abeiro do artigo 106.1 da Lei 7/1985, do 2 de abril, reguladora das bases do réxime local e en uso da facultade prevista no artigo 57 do Real Decreto Lexislativo 2/2004, do 5 de marzo, polo que se aproba o texto refundido da Lei reguladora das facendas locais, establece unha taxa pola utilización das vivendas sociais. A taxa esixirase segundo o disposto nesta ordenanza, no Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais, na Lei xeral tributaria e nas demais leis do Estado reguladoras da materia, xunto cas disposicións ditadas para o seu desenvolvemento. O réxime das vivendas que dá lugar á esixencia da taxa é o establecido na Ordenanza reguladora dos criterios de adxudicación, normas de funcionamento e utilización das vivendas sociais do Concello de Cabana de Bergantiños. O presuposto de feito da taxa constitúeo o uso, durante o tempo que determine o acordo municipal, das vivendas sociais das que dispón o Concello de Cabana de Bergantiños.1. Serán suxeitos pasivos da taxa quen resulte adxudicatario dunha vivenda social e subscriba o documento de formalización da ocupación temporal que determina a Ordenanza reguladora dos criterios de adxudicación, normas de funcionamento e utilización das vivendas sociais do Concello de Cabana de Bergantiños.2. Serán responsables solidarios da débeda tributaria que lle corresponda satisfacer ao suxeito pasivo todas as persoas que formen parte da unidade familiar que utilice a vivenda.1. O período impositivo coincidirá co mes natural, agás o de comezo, que comprenderá os días que resten dende a subscrición do documento de formalización da ocupación temporal, ata o final do mes en curso, e nos casos de cesamento que non sexa por vontade do ocupante, que comprenderá os transcorridos ata o desaloxo efectivo da vivenda.2. A taxa devindicarase o primeiro día de cada período impositivo que teña lugar durante o tempo de ocupación temporal autorizado.1. A cota tributaria a satisfacer polos suxeitos pasivos será unha cota fixa mensual de 60,00 € euros.2. A cota ratearase por días naturais no mes de comezo da ocupación temporal; no caso de cesamento ou extinción da ocupación temporal, que non sexa por vontade do suxeito pasivo éste, terá dereito á devolución dos ingresos que correspondan aos días que resten ata o final do mes no que se produza o desaloxo total da vivenda. A taxa que corresponda ao mes de comezo deberá ingresarse con carácter previo á subscrición do documento de formalización da ocupación temporal. Ao respecto destas mensualidades sucesivas, o pagamento poderá efectuarse por domiciliación bancaria, para o que o suxeito pasivo autorizará á Tesourería municipal o oportuno mandato de cargo na conta da súa titularidade.1. A persoa adxudicataria, e solidariamente todas as que formen parte da unidade familiar beneficiaria, responderán dos danos que se produzan na vivenda e no seu equipamento e, se é o caso, no mobiliario e útiles facilitados con esta.2. En ningún caso se esixirá fianza.1. O acordo municipal de adxudicación determinará o prazo de ocupación temporal e a cota mensual.2. Na notificación do acordo á persoa adxudicataria incluirase a información relativa ao importe da taxa que ten que pagar correspondente ca mensualidade en curso.3. Logo de producirse a formalización da adxudicación, os Servizos Sociais municipais comunicaranlles aos servizos de xestión tributaria os datos da persoa adxudicataria e a localización. Igualmente comunicarán oportunamente os cesamentos, calquera que sexa a súa causa, así como as modificacións que afecten a unha ocupación temporal autorizada e sexan relevantes para a exacción da taxa.4. Ao comezo de cada mes, cos datos facilitados ata ese intre, a xestión tributaria formará, en rexistros informáticos de xestión, os recibos mensuais ao cobro da taxa e, logo da súa aprobación pola Alcaldía, quedarán a cargo da Tesourería municipal para a súa recadación.5. Sen prexuízo da facultade de revogar a ocupación temporal, a falta de pagamento da taxa unha vez transcorrido o prazo en voluntaria desta ordenanza determinará o comezo do período executivo de cobro e a devindicación e esixencia das recargas regulamentarias dese período.6. O cobro forzoso das taxas que se deben e, se é o caso, das indemnizacións polos danos e demais conceptos que sexan esixibles de acordo coa Ordenanza reguladora do réxime das vivendas, efectuarase pola vía administrativa de prema. No relativo ás infraccións tributarias, para a súa cualificación e a sanción que lles correspondan, aterase ao disposto na Lei xeral tributaria e demais disposicións que sexan de aplicación. A presente Ordenanza Fiscal, aprobada polo Pleno deste Concello en sesión celebrada o 12 de maio de 2022, entrará en vigor no momento da súa publicación íntegra no Boletín Oficial da Provincia, e será de aplicación dende dita data, permanecendo en vigor ata a súa modificación ou derrogación expresa.” Cabana de Bergantiños, a 4 de xullo de 2022 O Alcalde Asdo. José Muíño Domínguez